DA Den Europæiske Unions Tidende C 7/16

Høringskonsulentens endelige rapport i sag COMP/38.173 — Koordineret salg af medierettigheder til FA Premier League-kampe

(i henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2008/C 7/09)

Det beslutningsudkast der forelægges Kommissionen i overensstemmelse med artikel 9 i Rådets forordning (EF) nr. 1/2003, vedrører salg af medierettigheder til fodboldkampe i det engelske Premier League. Medierettighederne sælges af Football Association Premier League Ltd (FAPL) på vegne af klubber, der er medlemmer af Premier League.

Den 23. juni 2001 indledte Kommissionen på eget initiativ en undersøgelse af FAPL's koordinerede salg af medierettigheder til Premier League-kampe. Den 21. juni 2002 anmeldte FAPL i overensstemmelse med artikel 2 og 4 i forordning nr. 17/62, der var gældende på det pågældende tidspunkt, samt nogle af reglerne og bestemmelserne heri for koordineret salg af medierettigheder til Premier League med henblik på en negativattest eller subsidiært fritagelse efter EF-traktatens artikel 81, stk. 3.

I sin klagepunktsmeddelelse til FAPL den 17. december 2002 gav Kommissionen udtryk for betænkeligheder med hensyn til, hvorvidt de horisontale kollektive salgsordninger, som fodboldklubberne i Premier League har indført, er forenelige med EF-traktatens artikel 81, stk. 1, og konkluderede, at de ikke opfylder kriterierne i EF-traktatens artikel 81, stk. 3.

Med henblik på denne beslutning anses denne klagepunktsmeddelelse nu for at udgøre den foreløbige vurdering efter artikel 9, stk. 1, i forordning (EF) nr. 1/2003.

Den 18. marts 2003 fremsendte FAPL et formelt svar på klagepunktsmeddelelsen og afviste, at de berørte ordninger begrænsede konkurrencen. De gav afkald på retten til en mundtlig høring. En række tredjeparter fik adgang til at deltage i proceduren, efter at have godtgjort, at de havde en tilstrækkelig interesse heri. Efter drøftelser med Kommissionen afgav FAPL en række tilsagn inden december 2003.

Den 30. april 2004 offentliggjorde Kommissionen en meddelelse i Den Europæiske Unions Tidende efter artikel 19, stk. 3 i forordning nr. 17/62 og opfordrede interesserede parter til at fremsætte deres bemærkninger hertil. Som svar herpå modtog Kommissionen en række bemærkninger, som hovedsagelig bekræftede, at de tilsagn, der var afgivet af FAPL, ikke var tilstrækkelige.

Som følge af at forordning (EF) nr. 1/2003 var gældende fra 1. maj 2004, bortfaldt FAPL's anmodning i overensstemmelse med artikel 34 i denne forordning, men de proceduremæssige skridt, der allerede var gennemført bevarede deres virkninger i forbindelse med anvendelsen af forordning (EF) nr. 1/2003.

Efter de bemærkninger, der blev fremsat af berørte tredjeparter til meddelelsen efter artikel 19, stk. 3, i forordning nr. 17/62, resulterede nye drøftelser mellem Kommissionen og FAPL i, at der i november 2005 blev afgivet et revideret sæt tilsagn.

Kommissionen er nu nået til den konklusion, at der på baggrund af de tilsagn, der er afgivet af FAPL som svar på klagepunktsmeddelelsen, og som senere er ændret for at tage hensyn til de berørte tredjeparters relevante bemærkninger, ikke længere er nogen grund til, at den griber ind, jf. dog artikel 9, stk. 2, i forordning (EF) nr. 1/2003.

I en beslutning efter artikel 9 i forordning (EF) nr. 1/2003 fastslås der ikke nogen overtrædelse af konkurrencereglerne, men parterne accepterer at imødekomme de betænkeligheder, som Kommissionens har givet udtryk for i en foreløbig vurdering. Der er i denne proces en vilje på begge sider til at forenkle de administrative og retlige krav i forbindelse med en udførlig undersøgelse af en formodet overtrædelse. Det er grunden til, at det i en række beslutninger, der allerede er truffet af kollegiet (1), er accepteret, at proceduren er overholdt, når parterne meddeler Kommissionen, at de har fået tilstrækkelig adgang til de oplysninger, som de har behov for at fremkomme med tilsagn og dermed rette op på de forhold, som Kommissionen har udtrykt betænkeligheder over.

Denne sag er blevet behandlet på samme måde, idet FAPL afgav en erklæring herom til Kommissionen den 2. marts 2006.

På baggrund af ovenstående konstaterer jeg, at parternes ret til at blive hørt er blevet tilgodeset i denne sag.

Bruxelles, den 14. marts 2006. Karen WILLIAMS

(1) Jf. beslutning af 22. juni 2005, i sag COMP/39.116 — Coca-Cola og beslutning af 19. januar 2005, i sag COMP/37.214 — DFB.